Dôvodová správa
Osobitná časť       






K Čl. I
K bodu 1

U zamestnancov, ktorí sú exponovaní fyzickej záťaži pri práci, sa určuje kategória práce pre jednotlivé vyskytujúce sa zložky fyzickej záťaže, ktorými sú energetický výdaj pri práci, ručná manipulácia s bremenami, nepriaznivé pracovné polohy, jednostranná záťaž horných končatín a lokálna svalová záťaž (uvedené v prílohe č. 1 písmenách O až S). 
Kategória práce pre faktor fyzická záťaž pri práci sa určuje podľa najnepriaznivejšej kategórie práce určenej pre jednotlivé vyskytujúce sa zložky fyzickej záťaže pri práci.

K bodu 2

V súvislosti so zákonom č. 87/2018 Z. z. o radiačnej ochrane a o zmene a doplnení niektorých zákonov v znení neskorších predpisov sa podľa upravenej terminológie upravujú aj kritériá v návrhu vyhlášky, ktoré sa týkajú kategorizácie prác s expozíciou ionizujúcemu žiareniu.

Kritériá pre zaradenie prác do kategórií sa uvádzajú do súladu s kategorizáciou pracovníkov na účely monitorovania a na účely zdravotného dohľadu vzhľadom na možnú mieru zdravotného rizika spojenú s ionizujúcim žiarením v zmysle zákona č. 87/2018 Z. z. o radiačnej ochrane a o zmene a doplnení niektorých zákonov v znení neskorších predpisov.

K bodu 3

V návrhu vyhlášky sa upravujú kritériá pre zaradenie prác s expozíciou chemickým faktorom do prvej kategórie. Na základe poznatkov z aplikačnej praxe je potrebné, aby práce s expozíciou chemickým faktorom so senzibilizujúcim účinkom bolo možné zaradiť aj do prvej kategórie, najmä pri ich sporadickom používaní a minimálnej expozícii zamestnancov. 

Obdobne sa upravujú kritériá pre prvú kategóriu prác s expozíciou karcinogénnym faktorom, mutagénnym faktorom alebo reprodukčne toxickým faktorom. Práce s expozíciou karcinogénnym faktorom, mutagénnym faktorom alebo reprodukčne toxickým faktorom so senzibilizujúcim účinkom bude možné zaradiť aj do prvej kategórie, najmä pri ich sporadickom používaní a minimálnej expozícii zamestnancov pri zabezpečení úplnej bariérovej ochrany pred expozíciou a súvisiacim zdravotným rizikom z expozície. 

K bodom 4 a 5
V porovnaní s platnou právnou úpravou sa v návrhu vyhlášky samostatne ustanovujú kritériá pre prvú až štvrtú kategóriu práce pre zložky fyzickej záťaže, ktorými sú energetický výdaj pri práci, ručná manipulácia s bremenami, nepriaznivé pracovné polohy, jednostranná záťaž horných končatín a lokálna svalová záťaž.
Prvá kategória, druhá kategória a tretia kategória práce u zložky energetický výdaj pri práci určujú mieru zdravotného rizika poškodenia zdravia z celkovej fyzickej záťaže, najmä vo vzťahu k obehovému systému a k celkovému preťaženiu organizmu. Prvá kategória, druhá kategória, tretia kategória a štvrtá kategória práce u ostatných zložiek fyzickej záťaže určujú mieru zdravotného rizika poškodenia zdravia z lokálnej fyzickej záťaže pri poškodení podporno-pohybového systému, najmä kostí, kĺbov, svalov, šliach a nervov.

U zložky energetický výdaj sú určené tri kategórie. 
V návrhu vyhlášky sa  významne zužuje interval prvej kategórie v súvislosti so stanovením dolnej hranice zmenového priemerného energetického výdaja, ako aj energetického výdaja zmenového maximálneho a energetického výdaja ročného. Interval je stanovený na 0,6-násobok až do 0,8-násobku najvyššie prípustných hodnôt energetického výdaja zmenového priemerného, zmenového maximálneho alebo ročného (oproti doposiaľ stanovenému intervalu pre prvú kategóriu pre zmenový netto energetický výdaj na 0 až 0,85-násobok). 
Do druhej kategórie sa podľa návrhu vyhlášky zaraďujú práce, u ktorých došlo k prekročeniu kritérií pre prvú kategóriu ale nedošlo k prekročeniu stanovených limitov. Kritériá pre zaradenie do druhej kategórie zostávajú pre energetický výdaj zmenový priemerný, energetický výdaj zmenový maximálny a energetický výdaj ročný takmer bez zmeny. Interval pre druhú kategóriu je stanovený na prekročený 0,8-násobok až 1-násobok najvyššie prípustných hodnôt energetického výdaja zmenového priemerného, zmenového maximálneho alebo ročného (oproti doposiaľ stanovenému intervalu pre zmenový netto energetický výdaj na 0,85 až 1-násobok). Predmetná zmena bola vykonaná v súvislosti so zjednodušením limitov a ich priblížením k medzinárodne platným kritériám (určeným aj v norme EN ISO 8996:2021).  
Do tretej kategórie sa zaraďujú práce, u ktorých došlo k prekročeniu aspoň jednej z limitných hodnôt. 
U energetického výdaja krátkodobého sa neurčuje prvá kategória a druhá kategória, ale pri prekročení jeho limitov sa práca zaraďuje do tretej kategórie. Doteraz sa určovala prvá kategória a druhá kategória aj vo vzťahu k násobkom limitu u krátkodobého energetického výdaja.
Štvrtá kategória sa neurčuje vzhľadom na vysokú individuálnu variabilitu kritérií pre veľmi vysoké zdravotné riziko vo vzťahu k poškodeniu zdravia, vzniku choroby z povolania alebo ohrozenia chorobou z povolania. Individuálna variabilita súvisí najmä s rôznou schopnosťou reagovať na vysokú a veľmi vysokú celkovú fyzickú záťaž zvyšovaním kondície a trénovanosti. 
U zložky ručná manipulácia s bremenami sú určené štyri kategórie osobitne pri práci so zdvíhaním bremena, pri práci s prenášaním alebo držaním bremena a pri práci s tlačením alebo ťahaním bremena. Kategórie práce u zložky ručná manipulácia s bremenami určujú mieru zdravotného rizika poškodenia najmä chrbtice. 

V súvislosti s definíciou bremena od 3 kg sa znižuje počet prác, u ktorých sa vyžaduje povinnosť posudzovať ručnú manipuláciu s bremenami. Doteraz sa povinnosť posudzovania vzťahovala aj na predmety ľahšie ako 3 kg.   

Pri zdvíhaní bremena sa v návrhu vyhlášky určuje prvá kategória hmotnosťou bremena do 10 kg u mužov a do 7,5 kg u žien, ak zároveň nie je prekročený 0,85-násobok najvyššie prípustnej hmotnosti.  
Druhá kategória sa u zdvíhaní bremien zužuje na práce, pri ktorých je prekročený 0,85-násobok najvyššie prípustnej hmotnosti bremena, ale nie je prekročená najvyššie prípustná hmotnosť bremena. Platná vyhláška definovala druhú kategóriu intervalom od 0,2-násobku do 1- násobku limitu u mužov a od 0,5-násobku do 1​-násobku limitu u žien. 
Do tretej kategórie sa zaraďujú práce so zdvíhaním bremena, pri ktorých je prekročená najvyššie prípustná hmotnosť bremena a nie sú splnené kritériá štvrtej kategórie. 


Do štvrtej kategórie sa zaraďujú práce so zdvíhaním bremena, pri ktorých je prekročený 3-násobok najvyššie prípustnej hmotnosti bremena alebo práce s bremenom ťažším ako 40 kg u mužov do 45 rokov veku alebo práce s bremenom ťažším ako 30 kg u mužov od 46 rokov veku alebo práce žien s bremenom ťažším ako 15 kg. 

S cieľom zachovať dosiahnutú úroveň ochrany zdravia (v súlade so smernicou Rady 89/391/EHS o zavádzaní opatrení na podporu zlepšenia bezpečnosti a ochrany zdravia pracovníkov pri práci) boli z nariadenia vlády Slovenskej republiky č. 281/2006 Z. z. o minimálnych bezpečnostných a zdravotných požiadavkách pri ručnej manipulácii s bremenami implementované do návrhu vyhlášky limitné hodnoty maximálnej hmotnosti bremena ustanovené pre ženy (15 kg). 

Podľa návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 281/2006 Z. z. o minimálnych bezpečnostných a zdravotných požiadavkách pri ručnej manipulácii s bremenami (v súčasnosti je v legislatívnom procese LP/2025/446 po medzirezortnom pripomienkovom konaní) a v súvislosti s kategorizáciou prác sa kumulatívna hmotnosť hodnotí pri prenášaní alebo držaní bremena. Do prvej kategórie sa zaraďujú práce, pri ktorých nie sú dosiahnuté kritériá druhej kategórie. Do druhej kategórie sa zaraďujú práce, pri ktorých je prekročený 0,5-násobok najvyššie prípustnej kumulatívnej hmotnosti, ale nie je prekročená najvyššie prípustná kumulatívna hmotnosť. Do tretej kategórie sa zaraďujú práce, pri ktorých je prekročená najvyššie prípustná kumulatívna hmotnosť a nie sú splnené kritériá štvrtej kategórie. Do štvrtej kategórie sa zaraďujú práce, pri ktorých je prekročený 1,25-násobok najvyššie prípustnej kumulatívnej hmotnosti.

Pri tlačení a ťahaní bremena sa do prvej kategórie zaraďujú práce, pri ktorých nie sú dosiahnuté kritériá druhej kategórie. Do druhej kategórie sa zaraďujú práce, pri ktorých je prekročený 0,85-násobok najvyššie prípustnej impulznej sily alebo ustálenej sily, ale nie je prekročená najvyššie prípustná impulzná sila alebo ustálená sila. Do tretej kategórie sa zaraďujú práce, pri ktorých je prekročená najvyššie prípustná impulzná sila alebo ustálená sila, ale nie sú splnené kritériá štvrtej kategórie. Do štvrtej kategórie sa zaraďujú práce pri tlačení a ťahaní bremena, pri ktorých je prekročený 2-násobok najvyššie prípustnej impulznej sily alebo ustálenej sily.


Okrem toho sa pri ručnej manipulácii s bremenami (obdobne ako tomu je doteraz) určuje zdravotné riziko v súvislosti s vplyvom ďalších podmienok, ako aj v súvislosti s opakovaným výskytom choroby z povolania alebo ohrozením chorobou z povolania.  

U zložky nepriaznivé pracovné polohy sú určené štyri kategórie. Kategórie práce u zložky nepriaznivé polohy určujú mieru zdravotného rizika poškodenia podpornopohybovej sústavy podľa lokalizácie hodnotenej časti tela alebo kĺbu.  


Kritériá prvej kategórie, druhej kategórie a tretej kategórie práce sú určené v súvislosti s limitnými hodnotami, ktorými sú najvyššie prípustný celozmenový čas pracovnej polohy a najvyššie prípustný krátkodobý čas pracovnej polohy. 

U zložky nepriaznivé pracovné polohy sa do prvej kategórie zaraďujú práce, pri ktorých čas zaujímania nepriaznivých pracovných polôh prekračuje 0,5-násobok najvyššie prípustného celozmenového času a zároveň pri ktorých nie sú dosiahnuté kritériá druhej kategórie. Do druhej kategórie sa zaraďujú práce, pri ktorých trvanie nepriaznivých pracovných polôh prekračuje 0,7-násobok najvyššie prípustného celozmenového času, ale nie sú prekročené limity (to znamená, že sa neprekračuje najvyššie prípustný celozmenový čas a najvyššie prípustný krátkodobý čas). 
Do tretej kategórie sa zaraďujú práce v nepriaznivých pracovných polohách s trvaním, ktoré prekračuje najvyššie prípustný celozmenový čas pracovnej polohy alebo najvyššie prípustný krátkodobý čas pracovnej polohy. 


Okrem toho sa u nepriaznivých pracovných polôh (obdobne ako tomu je aj doteraz) určuje zdravotné riziko v súvislosti s vplyvom ďalších podmienok, ako aj v súvislosti s opakovaným výskytom choroby z povolania alebo ohrozením chorobou z povolania. 

Návrhom vyhlášky sa významne znižuje počet prác hodnotených pre nepriaznivé polohy najmä vzhľadom na to, že pri prácach vykonávaných v pracovných polohách v zóne 1 sa posudzovanie zdravotného rizika nevykonáva vôbec. To znamená, že práce, ktoré boli doposiaľ zaraďované do prvej kategórie, sa kategorizovať nebudú. Počet prác hodnotených pre nepriaznivé polohy sa ďalej znižuje aj vzhľadom na stanovenie dolnej hranice prvej kategórie na 0,5-násobok najvyššie prípustného celozmenového času (horná hranica prvej kategórie je do 0,7-násobku najvyššie prípustného celozmenového času). Druhá kategória je zúžená na interval od 0,7 až 1-násobok najvyššie prípustného celozmenového času oproti doteraz zavedeným kritériám, ktoré určovali druhú kategóriu samotným výskytom podmienene prijateľnej pracovnej polohy alebo neprijateľnej pracovnej polohy, pri ktorej nie sú prekročené prípustné hodnoty. Tretia kategória je určená prekročením niektorej z najvyššie prípustných hodnôt.  

U najvyššie prípustného krátkodobého času pracovnej polohy sa neurčuje prvá kategória alebo druhá kategória, ale pri jeho prekročení sa práca zaraďuje do tretej kategórie. Doteraz sa kritériá prvej kategórie aj druhej kategórie vzťahovali aj na hodnotenie krátkodobého času.
U zložky jednostranná záťaž horných končatín sú určené štyri kategórie. Kategórie práce u zložky jednostranná záťaž horných končatín určujú mieru zdravotného rizika poškodenia podpornopohybovej sústavy horných končatín.   


Kritériá prvej kategórie, druhej kategórie, tretej kategórie a štvrtej kategórie práce sú určené v súvislosti s limitnou hodnotou, ktorou je najvyššie prípustný počet pohybov v pracovnej zmene ustanovený v závislosti od priemernej svalovej sily a počtu hodín bez dostatočného zotavenia od jednostrannej záťaže horných končatín.  

U zložky jednostranná záťaž horných končatín sa do prvej kategórie zaraďujú práce, pri ktorých je úhrnný čas pracovných úloh s jednostrannou záťažou horných končatín dlhší ako  jedna hodina za pracovnú zmenu alebo päť hodín v týždni a počet pohybov ani jednej hornej končatiny neprekračuje 0,6-násobok najvyššie prípustného počtu pohybov v pracovnej zmene. 

Do druhej kategórie sa zaraďujú práce, pri ktorých sú prekročené kritériá pre prvú kategóriu, ale počet pohybov neprekračuje najvyššie prípustný počet pohybov v pracovnej zmene.

Do tretej kategórie sa zaraďujú práce, pri ktorých je prekročený najvyššie prípustný počet pohybov v pracovnej zmene, ale nie sú dosiahnuté kritériá pre štvrtú kategóriu. 

Do štvrtej kategórie sa zaraďujú práce, pri ktorých počet pohybov prekračuje 2,6-násobok najvyššie prípustného počtu pohybov v pracovnej zmene.


Okrem toho sa u zložky jednostranná záťaž horných končatín (obdobne ako tomu je aj doteraz) určuje zdravotné riziko v súvislosti s vplyvom ďalších podmienok, ako aj v súvislosti s opakovaným výskytom choroby z povolania alebo ohrozením chorobou z povolania.  
V návrhu vyhlášky sa zužuje povinnosť posudzovania jednostrannej záťaže horných končatín v rámci kritérií prvej kategórie, kde sa určuje dolná hranica úhrnným časom trvania úloh s jednostrannou záťažou horných končatín na jednu hodinu za pracovnú zmenu alebo päť hodín v týždni. 

Limitné hodnoty zodpovedajú približne doposiaľ stanoveným limitom s tým, že  zohľadňujú vplyv viacerých podmienok. Najvýznamnejšou podmienkou je zaraďovanie zotavovacích prestávok od jednostrannej záťaže horných končatín. Ak organizácia a tempo práce neumožňuje zaraďovať v práci ani krátke prestávky (mikroprestávky) od jednostrannej záťaže horných končatín, limitné hodnoty sú prísnejšie oproti limitným hodnotám v aktuálnej vyhláške. Naopak, ak práca umožňuje zaraďovanie takýchto prestávok od jednostrannej záťaže, sú limitné hodnoty miernejšie oproti limitným hodnotám v aktuálnej vyhláške. Týmto dochádza k zvýšeniu presnosti hodnotenia (konkrétne špecificity) a teda k zníženiu počtu prác, u ktorých by boli „falošne“ splnené kritériá na zaradenie do rizikovej práce.
U zložky lokálna svalová záťaž sú určené štyri kategórie. Kategórie práce u  lokálnej svalovej záťaže určujú mieru zdravotného rizika poškodenia podpornopohybovej sústavy v oblasti zaťažovanej svalovej skupiny.   


Kritériá prvej kategórie, druhej kategórie a tretej kategórie práce sú určené v súvislosti s limitnými hodnotami, ktorými sú najvyššie prípustné svalové sily zmenové priemerné a najvyššie prípustné svalové sily krátkodobé. Kritériá kategorizácie lokálnej svalovej sily ostávajú bez zmeny. Do prvej kategórie sa zaraďujú práce, pri ktorých je prekročený 0,5-násobok najvyššie prípustnej svalovej sily zmenovej priemernej, ale nie je prekročený 0,7-násobok najvyššie prípustnej svalovej sily zmenovej priemernej a zároveň pri ktorých nie je prekročená najvyššie prípustná svalová sila krátkodobá. 

Do druhej kategórie sa zaraďujú práce, pri ktorých je prekročený 0,7-násobok najvyššie prípustnej svalovej sily zmenovej priemernej, ale nie je prekročená najvyššie prípustná svalová sila zmenová priemerná a nie je prekročená najvyššie prípustná svalová sila krátkodobá.
Do tretej kategórie sa zaraďujú práce, pri ktorých je svalová sila zmenová priemerná vyššia ako najvyššie prípustná svalová sila zmenová priemerná alebo pri ktorých dochádza k prekročeniu svalovej sily krátkodobej.

Okrem toho sa u zložky lokálna svalová záťaž (obdobne ako tomu je aj doteraz) určuje zdravotné riziko v súvislosti s vplyvom ďalších podmienok, ako aj v súvislosti s opakovaným výskytom choroby z povolania alebo ohrozením chorobou z povolania.  
K bodu 6
V návrhu vyhlášky sa nemenia obsahové kritériá pre kategorizáciu práce s psychickou pracovnou záťažou. 
Legislatívno - technické úpravy súvisia s úpravami v § 38 zákona č. 355/2007 Z. z. o  ochrane, podpore a rozvoji verejného zdravia a o zmene a doplnení niektorých zákonov v znení zákona č. 165/2026 Z. z.  (ktorý nadobudol účinnosť 15.7.2026) a následne aj v navrhovanom vykonávacom predpise, ktorým bude vyhláška Ministerstva zdravotníctva Slovenskej republiky o podrobnostiach o ochrane zdravia pred psychickou pracovnou záťažou. 

Fyzická záťaž pri práci a psychická pracovná záťaž sú rôzne faktory práce, ktoré spolu nesúvisia. Teda aktuálna vyhláška Ministerstva zdravotníctva Slovenskej republiky č. 542/2007 Z. z. o podrobnostiach o ochrane zdravia pred fyzickou záťažou pri práci, psychickou pracovnou záťažou a senzorickou záťažou pri práci sa rozdeľuje na dve samostatné vyhlášky Ministerstva zdravotníctva Slovenskej republiky, ktoré osobitne upravia podrobnosti o ochrane zdravia pred fyzickou záťažou pri práci a osobitne podrobnosti o ochrane zdravia pred psychickou pracovnou záťažou. 
Napriek tomu sa predpokladá výrazné zúženie druhej kategórie vo faktore psychická pracovná záťaž, pretože zákon  č. 355/2007 Z. z. v znení zákona č. 165/2026 Z. z.  osobitne upravuje ochranu zdravia pred psychickou pracovnou záťažou a osobitne ochranu zdravia pri práci so zobrazovacími jednotkami. Podľa platnej vyhlášky Ministerstva zdravotníctva Slovenskej republiky č. 448/2007 Z. z. sa totiž uvádzala vo veľkom rozsahu druhá kategória psychickej pracovnej záťaže pri práci so zobrazovacími jednotkami bez ďalšieho posúdenia, alebo sa priamo kategorizovala práca so zobrazovacími jednotkami. Práca so zobrazovacou jednotkou je jednou z najčastejšie vykonávaných pracovných činností u rôznych profesií v rôznych odvetviach hospodárstva a zahŕňa rôznorodé činnosti; nie je však jedným z faktorov práce a pracovného prostredia, z uvedeného dôvodu sa z hľadiska zdravotného rizika nekategorizuje. 
Predpokladá sa, že uvedenými legislatívnymi úpravami sa významne rozšíri počet prác, u ktorých sa kategorizácia a posudzovanie rizika nevyžaduje a očakáva sa výrazné zníženie prác zaradených v druhej kategórii vo faktore psychická pracovná záťaž.

K bodu 7
Legislatívno-technická úprava poznámky pod čiarou.

K Čl. II
Navrhuje sa účinnosť 1. októbra 2026. 

